《题许籀庵茂才心清闻妙香图看子》
清代·叶长龄

清心发微妙，如戒香染薰。云何耳根事，乃以鼻观闻。

是谁斫其垩，得毋挥郢斤。岂其耳尘净，鼻尘乃纷纷。

若云香在炉，闻起香何焚。若云香在鼻，闻减香何熏。

是亦非鼻尘，心乃闻之君。心清生定慧，定慧生芳芬。

是闻非闻间，何境不氤氲。泥闻间转碍，香因已离分。

拈花破颜笑，为君證迦文。

作者简介：字眉生，晚号羡翁，廷甲长孙。同治甲子岁贡，通金石诗词，有诗词各若干卷。邑志传文苑。